CELEX: 
Language: el
Date: 2021-10-12 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του κατ’ εξουσιοδότηση κανονισμού (ΕΕ) 2017/891 όσον αφορά τον υπολογισμό της αξίας της παραγωγής που διατίθεται στο εμπόριο από τις οργανώσεις παραγωγών στον τομέα των οπωροκηπευτικών

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου για τη θέσπιση κοινής οργάνωσης των αγορών γεωργικών προϊόντων καθορίζει κανόνες όσον αφορά τις οργανώσεις παραγωγών στον τομέα των οπωροκηπευτικών. Ο εν λόγω κανονισμός εξουσιοδοτεί επίσης την Επιτροπή να εκδίδει κατ’ εξουσιοδότηση και εκτελεστικές πράξεις.
            
            
               Τα τελευταία χρόνια, οι ζημίες στις καλλιέργειες λόγω φυσικών καταστροφών, δυσμενών κλιματικών φαινομένων και ασθενειών ή προσβολών από επιβλαβείς οργανισμούς έχουν αυξηθεί.
            
            
               Η πλέον πρόσφατη εμπειρία σχετικά με τις ζημίες που προκλήθηκαν από παρατεταμένες περιόδους έντονου παγετού σε αρκετά κράτη μέλη τον Απρίλιο του 2021 έχει δείξει ότι απαιτείται μια πιο μόνιμη λύση από άποψη ευελιξίας όσον αφορά τον υπολογισμό της αξίας της παραγωγής που διατίθεται στο εμπόριο από τις οργανώσεις παραγωγών, ώστε να σταθεροποιηθεί στο μέλλον το επίπεδο της ενωσιακής χρηματοδοτικής συνδρομής στο πλαίσιο των τρεχόντων επιχειρησιακών προγραμμάτων.
            
            
               Σκοπός της παρούσας κατ’ εξουσιοδότηση πράξης είναι η τροποποίηση του κατ’ εξουσιοδότηση κανονισμού (ΕΕ) 2017/891 της Επιτροπής για τη συμπλήρωση του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, με την πρόβλεψη μεγαλύτερης ευελιξίας κατά τον υπολογισμό της αξίας της παραγωγής που διατίθεται στο εμπόριο από οργανώσεις παραγωγών σε περίπτωση που η παραγωγή οπωροκηπευτικών τους υφίσταται ζημίες λόγω φυσικών καταστροφών, δυσμενών κλιματικών φαινομένων και ασθενειών ή προσβολών από επιβλαβείς οργανισμούς, με αποτέλεσμα να μη μπορεί να χρησιμοποιηθεί ούτε για κατανάλωση ούτε για μεταποίηση. Οι εν λόγω ζημίες θίγουν τη χρηματοοικονομική σταθερότητα των οργανώσεων παραγωγών και την ικανότητά τους να εφαρμόζουν επιχειρησιακά προγράμματα καθ’ όλη τη διάρκεια της περιόδου εφαρμογής και θα μπορούσαν σε ορισμένες περιπτώσεις να θέτουν σε κίνδυνο την τήρηση, από τις εν λόγω οργανώσεις, των κριτηρίων αναγνώρισης.
            
            
               Η ευελιξία που παρέχεται με την παρούσα τροποποιητική πράξη θα ενισχύσει την ανθεκτικότητα των οικείων οργανώσεων παραγωγών έναντι των ζημιών συνεπεία φυσικών καταστροφών, δυσμενών κλιματικών φαινομένων και ασθενειών ή προσβολών από επιβλαβείς οργανισμούς. Η ευελιξία αυτή θα μπορούσε να βοηθήσει τις οργανώσεις παραγωγών να προσαρμόσουν τις στρατηγικές τους για το μέλλον και να αντιμετωπίσουν τους φυτοϋγειονομικούς ή κλιματικούς κινδύνους με κατάλληλα μέτρα και δράσεις στο πλαίσιο των επιχειρησιακών τους προγραμμάτων.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Έχουν διεξαχθεί διαβουλεύσεις με τη συμμετοχή εμπειρογνωμόνων από τα 27 κράτη μέλη στις 26 Αυγούστου 2021 εντός της ομάδας εμπειρογνωμόνων για τις γεωργικές αγορές στο πλαίσιο της ενιαίας κοινής οργάνωσης των αγορών. Η εν λόγω διαδικασία διαβούλευσης οδήγησε σε ευρεία συναίνεση σχετικά με το σχέδιο του κατ’ εξουσιοδότηση κανονισμού. 
            
            
               Το σχέδιο της κατ’ εξουσιοδότηση πράξης αναρτήθηκε στη διαδικτυακή πύλη για τη βελτίωση της νομοθεσίας από τις 30 Αυγούστου 2021 έως τις 27 Σεπτεμβρίου 2021 και ελήφθησαν απαντήσεις από 5 ενδιαφερόμενα μέρη. Οι απαντήσεις ήταν θετικές και συνίσταντο στην υποστήριξη της προτεινόμενης τροποποίησης, καθώς και σε παρατηρήσεις όσον αφορά, μεταξύ άλλων, την περίοδο αναφοράς, τον ρόλο των αρμόδιων αρχών, τα ταμεία αλληλοβοήθειας, τα ποσοστά συγχρηματοδότησης και τις επενδύσεις σε υλικά στοιχεία ενεργητικού. Παρατηρήσεις που δεν αφορούσαν το πεδίο εφαρμογής της παρούσας κατ’ εξουσιοδότηση πράξης και την ευελιξία που παρέχεται στις οργανώσεις παραγωγών και στα κράτη μέλη σε περίπτωση ζημιών συνεπεία φυσικών καταστροφών, δυσμενών κλιματικών φαινομένων και ασθενειών ή προσβολών από επιβλαβείς οργανισμούς δεν ήταν δυνατόν να ληφθούν υπόψη. 
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η παρούσα κατ’ εξουσιοδότηση πράξη συμπληρώνει ορισμένες διατάξεις του κανονισμού (ΕΕ) αριθ. 1308/2013 και του κανονισμού (ΕΕ) αριθ. 1306/2013, οι οποίες είναι αναγκαίες για να διασφαλιστεί η ορθή λειτουργία των οργανώσεων παραγωγών στον τομέα των οπωροκηπευτικών, και ιδίως η βάση για τον υπολογισμό της αξίας της παραγωγής που διατίθεται στο εμπόριο, η οποία αναφέρεται στο άρθρο 34 παράγραφος 2 του κανονισμού (ΕΕ) αριθ. 1308/2013.
            
            
               Το άρθρο 23 του κατ’ εξουσιοδότηση κανονισμού (ΕΕ) 2017/891 της Επιτροπής καθορίζει ειδικούς κανόνες σχετικά με το ανώτατο όριο της ενωσιακής χρηματοδοτικής συνδρομής, μεταξύ των οποίων και η ευελιξία για τον υπολογισμό της αξίας της παραγωγής που διατίθεται στο εμπόριο σε συγκεκριμένες περιπτώσεις.
            
            
               Η παρούσα κατ’ εξουσιοδότηση πράξη προβλέπει πρόσθετη ευελιξία στον υπολογισμό της αξίας της παραγωγής που διατίθεται στο εμπόριο από τις οργανώσεις παραγωγών σε περίπτωση μείωσης της αξίας της παραγωγής που διατίθεται στο εμπόριο λόγω φυσικών καταστροφών, δυσμενών κλιματικών φαινομένων και ασθενειών ή προσβολών από επιβλαβείς οργανισμούς.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 12.10.2021
            
            
               για την τροποποίηση του κατ’ εξουσιοδότηση κανονισμού (ΕΕ) 2017/891 όσον αφορά τον υπολογισμό της αξίας της παραγωγής που διατίθεται στο εμπόριο από τις οργανώσεις παραγωγών στον τομέα των οπωροκηπευτικών
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
         
         
            
               Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου
                  1
               , και ιδίως το άρθρο 37 στοιχείο γ) σημεία i) και iv),
            
            
               Εκτιμώντας τα ακόλουθα:
            
            
               (1)Οι φυσικές καταστροφές ή τα δυσμενή κλιματικά φαινόμενα προκαλούν όλο και περισσότερες ζημίες στην παραγωγή οπωροκηπευτικών στην Ένωση εδώ και αρκετά χρόνια. Το 2017, το Ταμείο Αλληλεγγύης της Ευρωπαϊκής Ένωσης, το οποίο ιδρύθηκε με τον κανονισμό (ΕΚ) αριθ. 2012/2002 του Συμβουλίου
                  2
               , κινητοποιήθηκε και χορηγήθηκε ειδική ενίσχυση στη Λετονία με σκοπό την αποκατάσταση ζημιών που προκλήθηκαν από έντονες πλημμύρες το καλοκαίρι και το φθινόπωρο του 2017. Το 2018, λόγω των έντονων βροχοπτώσεων και των πλημμυρών που σημειώθηκαν σε ορισμένα μέρη της Ένωσης (Εσθονία, Λετονία, Λιθουανία και Φινλανδία), ο εκτελεστικός κανονισμός (ΕΕ) 2018/108 της Επιτροπής
                  3
                προέβλεψε μέτρο έκτακτης ανάγκης υπό μορφή ενίσχυσης στους γεωργούς. Την άνοιξη του 2021 καταγράφηκε περίοδος έντονου παγετού σε ορισμένες περιοχές αρκετών κρατών μελών (ιδίως στην Ισπανία, τη Γαλλία και την Ιταλία) και για ορισμένα προϊόντα (ροδάκινα, νεκταρίνια, μήλα και άλλα). Ο παγετός αυτός προκάλεσε απώλεια πάνω από το 50 % της παραγωγής.
            
            
               (2)Λαμβανομένης υπόψη της αύξησης της συχνότητας των φυσικών καταστροφών ή των δυσμενών κλιματικών φαινομένων, απαιτείται μακροπρόθεσμη λύση όσον αφορά τον υπολογισμό της αξίας της παραγωγής που διατίθεται στο εμπόριο από οργανώσεις παραγωγών, προκειμένου να ενισχυθεί η ανθεκτικότητά τους στο μέλλον. Είναι αναγκαίο να τροποποιηθεί ο κατ’ εξουσιοδότηση κανονισμός (ΕΕ) 2017/891 της Επιτροπής
                  4
                με την πρόβλεψη ευελιξίας για τον υπολογισμό της αξίας της παραγωγής που διατίθεται στο εμπόριο από τις οργανώσεις παραγωγών στην Ένωση σε περίπτωση που οι εν λόγω οργανώσεις βρίσκονται αντιμέτωπες με φυσικές καταστροφές και δυσμενή κλιματικά φαινόμενα, τα οποία καθιστούν την παραγωγή ακατάλληλη τόσο για κατανάλωση όσο και για μεταποίηση.
            
            
               (3)Οι μεγάλες απώλειες στην αξία της παραγωγής που διατίθεται στο εμπόριο λόγω φυσικών καταστροφών ή δυσμενών κλιματικών φαινομένων έχουν σημαντικό αντίκτυπο στο ποσό της ενωσιακής ενίσχυσης που λαμβάνουν οι οργανώσεις παραγωγών κατά το επόμενο έτος, καθώς το ποσό της ενωσιακής ενίσχυσης υπολογίζεται ως ποσοστό της αξίας της παραγωγής που διατίθεται στο εμπόριο από κάθε οργάνωση παραγωγών. Οι οργανώσεις παραγωγών, των οποίων μεγάλο μέρος ή το σύνολο της συγκομιδής καταστρέφεται, κινδυνεύουν να χάσουν την αναγνώρισή τους, καθώς ένα από τα κριτήρια αναγνώρισης είναι η επίτευξη ορισμένης ελάχιστης αξίας της παραγωγής που διατίθεται στο εμπόριο, η οποία καθορίζεται σε εθνικό επίπεδο. Κάτι τέτοιο θα συνεπαγόταν διπλή οικονομική ζημία, η οποία θα έθετε σε κίνδυνο τη μακροπρόθεσμη σταθερότητα των οργανώσεων παραγωγών.
            
            
               (4)Λαμβανομένων υπόψη της αύξησης της συχνότητας των φυσικών καταστροφών ή των δυσμενών κλιματικών φαινομένων και της σημαντικά μεγαλύτερης επακόλουθης απώλειας παραγωγής, δεν επαρκεί η δικλείδα ασφαλείας που προβλέπεται στο άρθρο 23 παράγραφος 4 του κατ’ εξουσιοδότηση κανονισμού (ΕΕ) 2017/891, σύμφωνα με το οποίο η αξία της παραγωγής προϊόντος που διατίθεται στο εμπόριο θεωρείται ότι αντιπροσωπεύει το 65 % της αξίας της κατά την προηγούμενη περίοδο αναφοράς. 
            
            
               (5)Ως εκ τούτου, και με δεδομένη την ανάγκη να διασφαλιστεί οικονομική και χρηματοοικονομική σταθερότητα για τις οργανώσεις παραγωγών που πλήττονται από σημαντικές απώλειες στην αξία της παραγωγής που διατίθεται στο εμπόριο λόγω φυσικών καταστροφών και δυσμενών κλιματικών φαινομένων, θα πρέπει να αυξηθεί το κατώτατο όριο για τον υπολογισμό της αξίας της παραγωγής που διατίθεται στο εμπόριο για δεδομένη περίοδο αναφοράς. Λαμβανομένων υπόψη των σημαντικών ζημιών που προκλήθηκαν από τα πρόσφατα δυσμενή κλιματικά φαινόμενα, η αξία της παραγωγής που διατίθεται στο εμπόριο σε περίπτωση φυσικών καταστροφών και δυσμενών κλιματικών φαινομένων που προβλέπεται στο άρθρο 23 παράγραφος 4 του κατ’ εξουσιοδότηση κανονισμού (ΕΕ) 2017/891 θα πρέπει να αυξηθεί σε 85 %. 
            
            
               (6)Επιπλέον, θα πρέπει να προταθεί λύση για να αποφευχθεί το ενδεχόμενο οι οργανώσεις παραγωγών, οι οποίες επενδύουν σε προληπτικά μέτρα και παρ’ όλα αυτά υφίστανται σημαντικές ζημίες λόγω φυσικών καταστροφών, δυσμενών κλιματικών φαινομένων, ασθενειών των φυτών ή προσβολής από επιβλαβείς οργανισμούς, αφενός, να υποστούν απώλειες στην αξία της παραγωγής που διατίθεται στο εμπόριο και, αφετέρου, να αντιμετωπίσουν μείωση της ενωσιακής χρηματοδοτικής συνδρομής τους. Ως εκ τούτου, η αξία της παραγωγής που διατίθεται στο εμπόριο, η οποία προβλέπεται στο άρθρο 23 παράγραφος 4 του κατ’ εξουσιοδότηση κανονισμού (ΕΕ) 2017/891, θα πρέπει να αυξηθεί σε 100 % για τις οργανώσεις παραγωγών, οι οποίες αποδεικνύουν ότι έχουν λάβει τα αναγκαία προληπτικά μέτρα κατά των ασθενειών των φυτών, της προσβολής από επιβλαβείς οργανισμούς, των φυσικών καταστροφών και των δυσμενών κλιματικών φαινομένων, όπως συστήματα θέρμανσης ή δίχτυα σε αγρούς, προγράμματα ασφάλισης ή η σύσταση ταμείων αλληλοβοήθειας. 
            
            
               (7)Ως εκ τούτου, ο κατ’ εξουσιοδότηση κανονισμός (ΕΕ) 2017/891 θα πρέπει να τροποποιηθεί αναλόγως.
            
            
               (8)Λαμβανομένου υπόψη ότι τα επιχειρησιακά προγράμματα εφαρμόζονται ανά ημερολογιακό έτος και ότι ο υπολογισμός της αξίας της παραγωγής που διατίθεται στο εμπόριο και καθορίζει το ποσό της μέγιστης χρηματοδοτικής συνδρομής της Ένωσης βασίζεται στο προηγούμενο ημερολογιακό έτος, είναι αναγκαίο ο παρών κανονισμός να αρχίσει να ισχύει το συντομότερο δυνατό, ήτοι την επομένη της δημοσίευσής του στην Επίσημη Εφημερίδα της Ευρωπαϊκής Ένωσης,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Στο άρθρο 23 παράγραφος 4 του κατ’ εξουσιοδότηση κανονισμού (ΕΕ) 2017/891, το δεύτερο εδάφιο αντικαθίσταται από το ακόλουθο κείμενο:
            
            
               «Σε περίπτωση που προκύπτει μείωση της αξίας ενός προϊόντος κατά τουλάχιστον 35 % λόγω φυσικών καταστροφών, κλιματικών φαινομένων, ασθενειών των φυτών ή προσβολών από επιβλαβείς οργανισμούς που δεν εμπίπτουν στην ευθύνη και στον έλεγχο της οργάνωσης παραγωγών, η αξία της παραγωγής του σχετικού προϊόντος που διατίθεται στο εμπόριο θεωρείται ότι αντιπροσωπεύει το 85 % της αξίας της κατά την προηγούμενη περίοδο αναφοράς. Η οργάνωση παραγωγών αποδεικνύει στην αρμόδια αρχή του οικείου κράτους μέλους ότι οι λόγοι αυτοί δεν εμπίπτουν στην ευθύνη και στον έλεγχό της. Σε περίπτωση που η οργάνωση παραγωγών αποδείξει στην αρμόδια αρχή του οικείου κράτους μέλους ότι έχει λάβει τα αναγκαία προληπτικά μέτρα κατά της εν λόγω φυσικής καταστροφής, του κλιματικού φαινομένου, της ασθένειας των φυτών ή της προσβολής από επιβλαβείς οργανισμούς, η αξία της παραγωγής του σχετικού προϊόντος που διατίθεται στο εμπόριο θεωρείται ότι αντιπροσωπεύει το 100 % της αξίας της κατά την προηγούμενη περίοδο αναφοράς.».
            
            
               Άρθρο 2
            
            
               Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 12.10.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        ΕΕ L 347 της 20.12.2013, σ. 671.
               
               
                  
                     (2)
                  
                        Κανονισμός (ΕΚ) αριθ. 2012/2002 του Συμβουλίου, της 11ης Νοεμβρίου 2002, για την ίδρυση του Ταμείου Αλληλεγγύης της Ευρωπαϊκής Ένωσης (ΕΕ L 311 της 14.11.2002, σ. 3).
               
               
                  
                     (3)
                  
                        Εκτελεστικός κανονισμός (ΕΕ) 2018/108 της Επιτροπής, της 23ης Ιανουαρίου 2018, σχετικά με μέτρο έκτακτης ανάγκης υπό τη μορφή ενίσχυσης στους γεωργούς λόγω των πλημμυρών και των έντονων βροχοπτώσεων που έπληξαν ορισμένες περιοχές της Λιθουανίας, της Λετονίας, της Εσθονίας και της Φινλανδίας (ΕΕ L 19 της 24.1.2018, σ. 6).
               
               
                  
                     (4)
                  
                        Κατ’ εξουσιοδότηση κανονισμός (ΕΕ) 2017/891 της Επιτροπής, της 13ης Μαρτίου 2017, για τη συμπλήρωση του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών και τη συμπλήρωση του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά τις κυρώσεις που πρέπει να επιβληθούν στους εν λόγω τομείς, καθώς και για την τροποποίηση του εκτελεστικού κανονισμού της Επιτροπής (ΕΕ) αριθ. 543/2011 (ΕΕ L 138 της 25.5.2017, σ. 4).